Propunere de DECIZIE DE PUNERE ÎN APLICARE A CONSILIULUI de prelungire a aplicării Deciziei de punere în aplicare 2012/181/UE a Consiliului de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată /* COM/2014/0653 final - 2014/0302 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă. Prin scrisorile înregistrate de Comisie în datele de 28 aprilie 2014 și 22 august 2014, România a solicitat permisiunea de a continua scutirea persoanelor impozabile a căror cifră de afaceri anuală nu depășește echivalentul în moneda națională a 65 000 EUR la cursul de schimb din ziua aderării sale. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 1 septembrie 2014, cu privire la cererea înaintată de România. Prin scrisoarea din 3 septembrie 2014, Comisia a înștiințat România că dispune de toate informațiile necesare pentru a analiza cererea. Contextul general Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale. În conformitate cu articolul 287 punctul 18 din Directiva TVA, România poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR la cursul de schimb din ziua aderării sale. În 2011, România a solicitat o derogare în scopul simplificării obligațiilor de plată a TVA ale micilor comercianți și al facilitării colectării taxei de către administrația fiscală națională. Prin Decizia 2012/181/UE a Consiliului din 26 martie 2012, Consiliul a autorizat România să scutească de plata TVA, până la 31 decembrie 2014, persoanele impozabile a căror cifră de afaceri anuală nu depășește echivalentul în moneda națională a 65 000 EUR. Această măsură este opțională pentru persoanele impozabile. România solicită în prezent prelungirea acestei măsuri. Din informațiile furnizate de România, reiese că peste 10 000 de persoane impozabile au beneficiat de scutirea de TVA ca urmare a aplicării măsurii. În plus, structura economiei românești arată că peste 84% din numărul total al contribuabililor au o cifră de afaceri mai mică de 65 000 EUR. Aproximativ 21% dintre aceștia sunt înregistrați în scopuri de TVA și contribuie la numai 1,81% din totalul veniturilor din TVA și la numai 0,54% din totalul veniturilor la bugetul de stat. România consideră că această măsură aduce o simplificare atât pentru persoanele impozabile, cât și pentru administrația fiscală. Se propune prelungirea derogării pentru o nouă perioadă, până la data de 31 decembrie 2017. Dispoziții în vigoare în domeniul propunerii Derogări similare au fost acordate și altor state membre. Coerența cu celelalte politici și obiective ale Uniunii Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri — Un «Small Business Act» pentru Europa” [COM(2008) 394 din 25 iunie 2008]. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Nu se aplică. Obținerea și utilizarea expertizei Nu a fost necesară consultarea experților externi. Evaluarea impactului Propunerea de decizie de punere în aplicare a Consiliului vizează continuarea unei măsuri de simplificare care elimină multe dintre obligațiile în materie de TVA ale întreprinderilor cu o cifră de afaceri anuală care nu depășește echivalentul în moneda națională a 65 000 EUR și, prin urmare, are un impact potențial pozitiv. Având în vedere domeniul restrâns de aplicare al derogării și perioada sa de aplicare redusă, amploarea impactului va fi, în orice caz, limitată. 3. ELEMENTELE JURIDICE ALE PROPUNERII Rezumatul acțiunii propuse Autorizarea României pentru a continua aplicarea unei măsuri de derogare de la Directiva TVA care constă într-o măsură de simplificare pentru întreprinderile cu o cifră de afaceri anuală care nu depășește echivalentul în moneda națională al sumei de 65 000 EUR, la cursul de schimb de la data aderării sale. Temeiul juridic Articolul 395 din Directiva TVA. Principiul subsidiarității Având în vedere prevederea din Directiva TVA pe care se bazează propunerea, aceasta intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din motivele expuse mai jos. Decizia se referă la o autorizare acordată unui stat membru la solicitarea acestuia și nu constituie o obligație. Având în vedere domeniul de aplicare limitat al derogării, măsura specială este proporțională cu obiectivul urmărit. Alegerea instrumentelor Instrumente propuse: decizie de punere în aplicare a Consiliului. Potrivit articolului 395 din Directiva TVA, derogarea de la regulile comune privind TVA este posibilă numai cu autorizația Consiliului hotărând în unanimitate la propunerea Comisiei. În plus, o decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual. 4. IMPLICAȚII BUGETARE Propunerea nu are implicații asupra bugetului UE, deoarece România va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului. 5. ELEMENTE OPȚIONALE Clauză de limitare Propunerea este limitată în timp. 2014/0302 (NLE) Propunere de DECIZIE DE PUNERE ÎN APLICARE A CONSILIULUI de prelungire a aplicării Deciziei de punere în aplicare 2012/181/UE a Consiliului de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[1], în special articolul 395 alineatul (1), având în vedere propunerea Comisiei Europene, întrucât: (1) Prin scrisorile înregistrate de Comisie în datele de 28 aprilie 2014 și 22 august 2014, România a solicitat autorizarea unei măsuri de derogare de la articolul 287 punctul 18 din Directiva 2006/112/CE, pentru a continua scutirea de la plata TVA a persoanelor impozabile a căror cifră de afaceri anuală nu depășește echivalentul în moneda națională al sumei de 65 000 EUR la cursul de schimb de la data aderării. Prin această măsură, persoanele impozabile respective ar continua să fie scutite parțial sau total de obligațiile în materie de TVA menționate în titlul XI capitolele 2-6 din Directiva 2006/112/CE. (2) În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 1 septembrie 2014, cu privire la solicitarea depusă de România. Prin scrisoarea din 3 septembrie 2014, Comisia a înștiințat România că dispune de toate informațiile necesare pentru a analiza cererea. (3) În temeiul titlului XII din Directiva 2006/112/CE, statele membre dispun deja de un regim special pentru întreprinderile mici. În conformitate cu articolul 287 punctul 18 din Directiva 2006/112/CE, România poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR la cursul de schimb din ziua aderării sale. (4) Prin Decizia de punere în aplicare 2012/181/UE a Consiliului din 26 martie 2012 de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată[2], România a fost autorizată, până la data de 31 decembrie 2014 și ca măsură de derogare, să scutească de la plata TVA persoanele impozabile a căror cifră de afaceri anuală nu depășește echivalentul în moneda națională a 65 000 EUR la cursul de schimb din ziua aderării sale. Dat fiind că acest prag mai ridicat a avut ca efect reducerea obligațiilor în materie de TVA ale celor mai mici întreprinderi, care pot opta în continuare pentru regimul normal de TVA în conformitate cu articolul 290 din Directiva 2006/112/CE, România ar trebui să fie autorizată să aplice măsura pentru o nouă perioadă limitată. (5) Pe baza informațiilor furnizate de România, măsura va avea doar un impact neglijabil asupra TVA colectate în etapa consumului final. (6) Derogarea nu are niciun impact asupra resurselor proprii ale Uniunii provenind din TVA, ADOPTĂ PREZENTA DECIZIE: Articolul 1 Prin derogare de la articolul 287 punctul 18 din Directiva 2006/112/CE, România este autorizată să acorde o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională al sumei de 65 000 EUR la cursul de schimb din ziua aderării sale la Uniunea Europeană. Articolul 2 Prezenta decizie se aplică de la 1 ianuarie 2015 până la 31 decembrie 2017. Articolul 3 Prezenta decizie se adresează României. Adoptată la Bruxelles, Pentru Consiliu Președintele [1] JO L 347, 11.12.2006, p. 1. [2] JO L 92, 30.3.2012, p. 26.